Man swaar gestraf ná gru-moorde op egpaarRoger en Christine Solik. Xolani Brian Ndlovu (38) is swaar gestraf vir die dubbelmoord op Roger (66) en Christine (57) Solik. Kapt. Nqobile Gwala, woordvoerder van die polisie, het gesê Ndlovu het skuldig gepleit in die hooggeregshof in Pietermaritzburg waarna hy tot 10 jaar tronkstraf gevonnis is vir ontvoering, 15 jaar vir huisroof en tot twee keer lewenslange tronkstraf vir die moorde. Die polisie is op 17 Februarie vanjaar na die Solik-egpaar se huis in die Bend Country Estate op ŉ plaas in die Nottingham Road-omgewing ontbied. Daar is by die huis ingebreek en daar was bloedvlekke. Die Solik-egpaar was nêrens te vinde nie. Christine se liggaam is later die dag ongeveer 70 km van die huis in die Impendle-rivier gevind met haar hande vasgebind. Roger, wat aan Parkinson se siekte gely het, se liggaam is op 20 Februarie gevind, sowat 2 km van die plek waar Christine se liggaam gevind is. Die egpaar se Hyundai ix35 is verlate in die KwaMadlala-omgewing gevind. Xolani Brian Ndlovu Thulani Moses Mthembu, Ndlovu se medebeskuldigde, se verhoor het Woensdag begin. Genl.maj. Bhekinkosi Langa, waarnemende polisiekommissaris in KwaZulu-Natal, het Ndlovu se vonnis verwelkom. “Ons hoop die vonnis kan die familie wat hul geliefdes op so ’n wrede wyse verloor het, afsluiting gee.”